Fassadalen

**Fassadalen** (ladinsk *Fascia*, italiensk *Val di Fassa*) er en av de viktigste dalene i Dolomittene. Fassadalens 9900 innbyggere er hovedsakelig ladinsktalende (82&nbsp;%), resten snakker italiensk. Fassadalen ligger nordøst i provinsen Trento i Trentino-Syd-Tirol. Dalens kommuner utgjør en egen forvaltningsenhet med en viss grad av selvstyre («Det ladinske distriktsfellesskapet Fassadalen», ladinsk *Comprenjorie Ladin de Fascia*, italiensk *Comprensorio Ladino di Fassa*).

Dalen er et populært turistområde med sine mange skitrekk.

## Geografi
Fassadalen strekker seg nordover til Sela og er omgitt av høye fjell på alle kanter: Marmoleda (opptil 3343&nbsp;moh.; it. *Marmolada*) i øst; Sela (3151&nbsp;moh.; *Sella*) og Saslonch (3181&nbsp;m; *Sassolungo*) i nord; Ciadenac (3004&nbsp;moh., *Catinaccio*) og Latemar (2842&nbsp;moh.) i vest.

Gjennom dalen renner elva Avisio sørover til Val di Fiemme.

Over flere fjellpass er Fassadalen forbundet med de andre ladinskspråklige dalene:
* *[[Sellapasset|Jouf de Sela]]* (grödnerladinsk *Jëuf de Sela*, italiensk *Passo di Sella*, 2240&nbsp;moh.) og 
* *[[Duronpasset]]* (2188&nbsp;moh.; bare fotsti) fører til Gherdëina i nord;
* *[[Pordoipasset|Jouf de Pordoi]]* (fodomladinsk *Jou de Pordou*, it. *Passo Pordoi*, 2239&nbsp;moh.) til Fodom i øst.
Andre fjelloverganger fører til hhv. Bolzano (*[[Ciarejapasset]]*, 1741&nbsp;moh.) og Falcade (*[[San Pellegrino-passet]]*, 1918&nbsp;moh.).

Kommuner i Fassadalen er (oppover, dvs. fra syd til nord):
* Moena,
* Soraga,
* Vich (setet for distriktsfellesskapets forvaltning),
* Poza,
* Mazin,
* Ciampedel og
* Cianacei.

## Historie
At dalen skifter navn fra *Fascia* til *Val di Fiemme* nedenfor Moena, skyldes en dalsnevring som også var et hinder for bosetningen av dalen. Mens Val di Fiemme ble bosatt sydfra og alltid hørte til Trentino, ble Fascia bosatt nord- og vestfra over Sella-, Duron- og Costalungapasset. Dalen hørte til fyrstbispedømmet Brixen, som tok initiativ til kolonialiseringen av dalen i det 11. århundre. Bosetterne var dels tysk-, men overveiende ladinsktalende, noe stedsnavnene fremdeles vitner om. Tilhørigheten til Brixen bispedømmet opphørte først 1818, da dalen ble overført til Trento bispedømme. Etter at området kom til Italia i 1921, ble det som et ledd i fascistenes «splitt og hersk»-politikk adskilt fra de andre ladinsktalende dalen og slått til provinsen Trento. Med opprettelsen av det ladinske distriktsfellesskapet i 1993 fikk dalen igjen innrømmet en viss selvstyring.

## Turisme
I Vich finner man et museum om og et institutt for ladinsk kultur, språk og historie.

Val di Fassa er et viktig vintersportsdistrikt og har fire alpintområder («SKIAREA»): Catinaccio-Rosengarten, Buffaure, Belvedere/Col Rodella di Canazei/Campitello (det største området) og Tre Valli.

Skiløpet Marcialonga begynner i Moena og går videre oppover i dalen til Cianacei, hvor det snur og går forbi Moena igjen og inn i Val di Fiemme med målgang i Cavalese. Det finnes også en ishockeyklubb i dalen som heter S.H.C.&nbsp;Fassa og har hjemmebane i Cianacei. I 1987 ble B-VM i ishockey arrangert her, mens Cianacei var en av arenane under A-VM i 1994 sammen med Bolzano og Milano. Giro di Italia passerer ofte dalen pga. de tøffe passene i området.

## Eksterne lenker
Distriktsfellesskapets offisielle nettside (italiensk, ladinsk)
Turistisk nettside (engelsk, tysk, italiensk)